Κανονισμός (ΕΚ) αριθ. 156/2004 της Επιτροπής

της 29ης Ιανουαρίου 2004

σχετικά με την κοινοτική χρηματοδοτική ενίσχυση στα κοινοτικά εργαστήρια αναφοράς βάσει του άρθρου 28 της απόφασης 90/424/ΕΟΚ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), και ιδίως το άρθρο 24 παράγραφος 2,

Εκτιμώντας τα ακόλουθα:

(1) Τα κριτήρια επιλεξιμότητας για τις δαπάνες των κοινοτικών εργαστηρίων αναφοράς που λαμβάνουν χρηματοδοτική ενίσχυση βάσει του άρθρου 28 της οδηγίας 90/424/ΕΟΚ και οι διαδικασίες για την υποβολή των δαπανών και τη διενέργεια ελέγχων ορίζονται από τον κανονισμό (ΕΚ) αριθ. 324/2003 της Επιτροπής(2).

(2) Τα κοινοτικά εργαστήρια αναφοράς ("εργαστήρια") εκτελούν καθήκοντα και υποχρεώσεις που ορίζονται από την κοινοτική νομοθεσία στον κτηνιατρικό τομέα, προκειμένου να επικουρούν την Κοινότητα.

(3) Το ύψος της ετήσιας κοινοτικής χρηματοδοτικής ενίσχυσης ("χρηματοδοτική ενίσχυση") για τη λειτουργία ορισμένων κοινοτικών εργαστηρίων αναφοράς καθορίζεται σε ετήσια βάση με ειδικές αποφάσεις στους τομείς της δημόσιας υγείας σχετικά με κτηνιατρικά θέματα, της υγείας των ζώων και των ζωικών υπολειμμάτων.

(4) Οι δαπάνες των αποστολών που διεξάγονται από το προσωπικό των εργαστηρίων πρέπει επί του παρόντος να χρηματοδοτείται από τα εργαστήρια από τα γενικά έξοδα των δικαιούχων έως του 7 % των συνολικών επιλέξιμων δαπανών που προβλέπονται για την ενέργεια.

(5) Καθώς οι αποστολές αυτές αντιστοιχούν σε συνεχώς αυξανόμενο ποσοστό των γενικών εξόδων του δικαιούχου και οι δαπάνες ορισμένων αποστολών είναι δυνατόν να καλύπτονται βάσει σταθερού ημερήσιου ποσού, πρέπει να δημιουργηθεί χωριστό κεφάλαιο στο πλαίσιο των ετήσιων επιλέξιμων δαπανών κάθε εργαστηρίου.

(6) Αφού ληφθούν υπόψη το κόστος και το όφελος των εργαστηρίων, είναι σκόπιμο να περιοριστεί ο αριθμός των επιλέξιμων ατόμων για συμμετοχή σε εργαστήρια, εκ των οποίων πρέπει να υπάρχει τουλάχιστον ένας προσκεκλημένος ανά κράτος μέλος. Τυχόν παρεκκλίσεις από τον κανόνα αυτό θα πρέπει να αποφασίζονται μόνον σε δεόντως αιτιολογημένες περιπτώσεις και στο πλαίσιο της χρηματοδοτικής ενίσχυσης που χορηγείται για τη διοργάνωση του εργαστηρίου.

(7) Είναι αναγκαίο να διευκρινιστεί η ισοτιμία που θα χρησιμοποιηθεί για τη μετατροπή των αιτήσεων πληρωμής που υποβάλλονται σε εθνικό νόμισμα, όπως ορίζεται στον κανονισμό (ΕΚ) αριθ. 2799/98 για τη θέσπιση του γεωργονομισματικού καθεστώτος του ευρώ(3).

(8) Πρέπει να θεσπιστούν κανόνες για την εναρμόνιση της υποβολής του προσωρινού προϋπολογισμού για τις δαπάνες των εργαστηρίων σε σχέση με τις δραστηριότητες που εκτελούνται σύμφωνα με την κοινοτική νομοθεσία στον κτηνιατρικό τομέα.

(9) Καθώς πρόκειται να πραγματοποιηθούν αρκετές τροποποιήσεις στον κανονισμό (ΕΚ) αριθ. 324/2003, ο εν λόγω κανονισμός πρέπει να αντικατασταθεί για λόγους σαφήνειας.

(10) Η σωστή οικονομική διαχείριση δικαιολογεί την εφαρμογή των κανόνων επιλεξιμότητας από την αρχή του 2004 για τη θέσπιση των επιλέξιμων δαπανών που θα πραγματοποιηθούν κατά τη διάρκεια του έτους.

(11) Για σκοπούς δημοσιονομικού ελέγχου θα εφαρμοστούν τα άρθρα 8 και 9 του κανονισμού (ΕΚ) αριθ. 1258/1999, της 17ης Μαΐου 1999, περί χρηματοδοτήσεως της κοινής γεωργικής πολιτικής(4).

(12) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Προσωρινός προϋπολογισμός

Τα κοινοτικά εργαστήρια αναφοράς ("εργαστήρια") υποβάλλουν πριν από την 1η Οκτωβρίου κάθε ημερολογιακού έτους "ν" τον προσωρινό προϋπολογισμό των δαπανών του εργαστηρίου σε σχέση με τις κοινοτικές δραστηριότητες για το ημερολογιακό έτος "ν+1".

Τα εργαστήρια υποβάλλουν τον προσωρινό προϋπολογισμό σε ηλεκτρονική μορφή σύμφωνα με το παράρτημα Ι.

Άρθρο 2

Κανόνες επιλεξιμότητας

Εντός των ορίων της ετήσιας χρηματοδοτικής ενίσχυσης που παρέχεται για τη λειτουργία των εργαστηρίων, οι κανόνες επιλεξιμότητας του παραρτήματος ΙΙ εφαρμόζονται στις δαπάνες που συνδέονται με το προσωπικό, τον κεφαλαιουχικό εξοπλισμό, τα αναλώσιμα, την αποστολή δειγμάτων για συγκριτικές δοκιμές και τα γενικά έξοδα.

Άρθρο 3

Καταβολή χρηματοδοτικής ενίσχυσης για τη λειτουργία των εργαστηρίων

Με την προϋπόθεση ότι τα εγκριθέντα προγράμματα εργασίας εκτελούνται αποτελεσματικά και ότι οι δικαιούχοι παρέχουν στην Επιτροπή όλες τις αναγκαίες πληροφορίες εντός των χρονικών ορίων που ορίζονται στο άρθρο αυτό, η κοινοτική χρηματοδοτική ενίσχυση για τη λειτουργία του εργαστηρίου καταβάλλεται ως εξής:

α) είναι δυνατό να καταβληθεί προχρηματοδότηση του 70 % του συνολικού ποσού κατόπιν αιτήματος του δικαιούχου·

β) το υπόλοιπο καταβάλλεται κατόπιν υποβολής εκ μέρους του δικαιούχου:

i) οικονομικής έκθεσης επικυρωμένης από το διευθυντή του εργαστηρίου,

ii) δικαιολογητικών εγγράφων για τις συγκριτικές δοκιμές και

iii) τεχνικής έκθεσης·

γ) η επικυρωμένη οικονομική έκθεση υποβάλλεται σύμφωνα με το παράρτημα ΙΙΙ και το αργότερο έως τις 31 Μαρτίου του έτους που έπεται της περιόδου για την οποία χορηγείται η χρηματοδοτική ενίσχυση·

δ) σε περίπτωση μη τήρησης της προθεσμίας που ορίζεται στο στοιχείο γ), η χρηματοδοτική ενίσχυση μειώνεται κατά 25 % την 1η Μαΐου, κατά 50 % την 1η Ιουνίου, κατά 75 % την 1η Ιουλίου και κατά 100 % την 1η Σεπτεμβρίου.

Άρθρο 4

Κανόνες επιλεξιμότητας για τα εργαστήρια

1. Εντός των ορίων της ετήσιας χρηματοδοτικής ενίσχυσης που χορηγείται για τη διοργάνωση εργαστηρίων, οι κανόνες επιλεξιμότητας που παρατίθενται στο παράρτημα IV εφαρμόζονται στα έξοδα μετακίνησης και στις ημερήσιες αποζημιώσεις για μέγιστο αριθμό 30 συμμετεχόντων στα εργαστήρια, εκ των οποίων θα προσκαλείται τουλάχιστον ένας ανά κράτος μέλος.

2. Τυχόν παρεκκλίσεις από την παράγραφο 1 θα αποφασίζονται σε δεόντως αιτιολογημένες περιπτώσεις βάσει της απόφασης για την ετήσια κοινοτική χρηματοδοτική ενίσχυση για τη λειτουργία ορισμένων εργαστηρίων.

Άρθρο 5

Καταβολή της χρηματοδοτικής ενίσχυσης για τη διοργάνωση εργαστηρίων

Με την προϋπόθεση ότι η διοργάνωση του εργαστηρίου είναι αποτελεσματική και ότι οι δικαιούχοι παρέχουν στην Επιτροπή όλες τις αναγκαίες πληροφορίες εντός των χρονικών ορίων που ορίζονται στο παρόν άρθρο, η κοινοτική χρηματοδοτική ενίσχυση για τη διοργάνωση των εργαστηρίων καταβάλλεται ως εξής:

α) καταβάλλεται προχρηματοδότηση του 70 % κατόπιν αιτήματος του δικαιούχου εντός εξήντα ημερών πριν από την ημερομηνία που έχει ορισθεί για τη διεξαγωγή του εργαστηρίου·

β) το υπόλοιπο καταβάλλεται ύστερα από την αποδοχή εκ μέρους της Επιτροπής των οικονομικών δικαιολογητικών εγγράφων και της τεχνικής έκθεσης σχετικά με τη χρήση της χρηματοδοτικής ενίσχυσης·

γ) τα δικαιολογητικά έγγραφα υποβάλλονται σύμφωνα με το παράρτημα V και το αργότερο τρεις μήνες ύστερα από τη διοργάνωση του εργαστηρίου·

δ) σε περίπτωση μη τήρησης της προθεσμίας που ορίζεται στο στοιχείο γ), η χρηματοδοτική συνδρομή μειώνεται κατά 25 % για καθυστέρηση ενός μήνα σε σχέση με την προγραμματισμένη ημερομηνία υποβολής των εγγράφων, κατά 50 % για δύο μήνες, κατά 75 % για τρεις μήνες και κατά 100 % για τέσσερις μήνες.

Άρθρο 6

Δικαιολογητικά

1. Ο τεχνικός διευθυντής του εργαστηρίου διατηρεί επικυρωμένο αντίγραφο των δικαιολογητικών, όπως τιμολόγια, μισθολογικές καταστάσεις και κατάλογοι παρουσίας, έγγραφα αποστολής δειγμάτων, αποστολές.

2. Ο δικαιούχος τηρεί αρχείο των δαπανών που υποβάλλονται στην Επιτροπή στο λογιστικό σύστημα εξόδων του και διατηρεί όλα τα δικαιολογητικά επί μία πενταετία για σκοπούς ελέγχου.

Τα έγγραφα αυτά, τα οποία αποδεικνύουν ότι όλες οι δαπάνες και όλες οι ώρες εργασίες αντιστοιχούν σε αυτές που εμφανίζονται στην αίτηση για αποζημίωση αποστέλλονται, εφόσον ζητηθούν, στην Επιτροπή.

Άρθρο 7

Ισοτιμία μετατροπής για αιτήσεις σε εθνικό νόμισμα

Η ισοτιμία μετατροπής για τις αιτήσεις που υποβάλλονται σε εθνικό νόμισμα κατά τον μήνα "ν" είναι εκείνη της δέκατης ημέρας του μήνα "ν+1" ή της πρώτης προηγούμενης ημέρας για την οποία υπάρχει επίσημη γενική ισοτιμία.

Άρθρο 8

Λογιστικοί έλεγχοι

Η Επιτροπή μπορεί να διενεργεί λογιστικούς ελέγχους σύμφωνα με το άρθρο 9 του κανοινσμού (ΕΚ) αριθ. 1258/1999.

Άρθρο 9

Κατάργηση κανονισμού

Ο κανονισμός (ΕΚ) αριθ. 324/2003 καταργείται.

Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.

Άρθρο 10

Έναρξη ισχύος και εφαρμογή

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιανουαρίου 2004.

Για την Επιτροπή

David Byrne

Μέλος της Επιτροπής

(1) EE L 224 της 18.8.1990, σ. 19· απόφαση όπως τροποποιήθηκε τελευταία από τον κανονισμό (EΚ) αριθ. 806/2003 (ΕΕ L 122 της 16.5.2003, σ. 1).

(2) ΕΕ L 47 της 21.2.2003, σ. 14.

(3) ΕΕ L 349 της 24.12.1998, σ. 1.

(4) ΕΕ L 160 της 26.6.1999, σ. 103.

ΠΑΡΑΡΤΗΜΑ Ι

(Άρθρο 1)

>PIC FILE= "L_2004027EL.000802.TIF">

>PIC FILE= "L_2004027EL.000901.TIF">

ΠΑΡΑΡΤΗΜΑ II

(Άρθρο 2)

Κανόνες επιλεξιμότητας που εφαρμόζονται στις δαπάνες που συνδέονται με το προσωπικό, τον κεφαλαιουχικό εξοπλισμό, τις αναλώσιμες ύλες, τις αποστολές δειγμάτων για συγκριτικές δοκιμές, τις αποστολές και τα γενικά έξοδα

1. Προσωπικό

Οι δαπάνες για το προσωπικό, ανεξάρτητα από το καθεστώς του, περιορίζονται στο πραγματικό μισθολογικό κόστος που καταβάλλεται (αποδοχές, ημερομίσθια, κοινωνικές εισφορές και συνταξιοδοτικές εισφορές) για το επιστημονικό προσωπικό, το προσωπικό με μεταπτυχιακές σπουδές, το τεχνικό και το διοικητικό προσωπικό στο οποίο έχει διατεθεί, εξολοκλήρου ή εν μέρει, η εκτέλεση των κοινοτικών καθηκόντων, όπως ορίζονται στο εγκριθέν πρόγραμμα εργασίας.

Ο χρόνος εργασίας του προσωπικού που αφιερώνεται στην εκτέλεση των κοινοτικών καθηκόντων καταγράφεται και πιστοποιείται με βάση κατ' ελάχιστον 12 μήνες και 1600 ώρες/έτος. Τις εργασίες αυτές εκτελεί τουλάχιστον μία φορά το μήνα το άτομο που ορίζεται επικεφαλής του σχεδίου ή άλλος εξουσιοδοτημένος ανώτερος υπάλληλος του προσωπικού του δικαιούχου.

2. Κεφαλαιουχικός εξοπλισμός

Σε περίπτωση αγοράς, χρηματοδοτικής μίσθωσης ή ενοικίασης του εξοπλισμού, αυτός μπορεί να χρεώνεται ως άμεσο κόστος. Το ποσό της αποζημίωσης για μισθωμένο με χρηματοδοτική μίσθωση ή ενοικιασμένο εξοπλισμό δεν μπορεί να υπερβαίνει το ποσό έναντι του οποίου θα μπορούσε να έχει αγοραστεί ο εξοπλισμός για τη διάρκεια της δοκιμής. Οι δαπάνες που αποζημιώνονται υπολογίζονται ως εξής:

>ΑΝΑΦΟΡΑ ΣΕ ΓΡΑΦΙΚΟ>

A= περίοδος σε μήνες κατά την οποία χρησιμοποιείται ο εξοπλισμός για το σχέδιο, από την ημερομηνία αποστολής. Η επιλεξιμότητα περιορίζεται στον εξοπλισμό για τον οποίο όντως καταβάλλεται πληρωμή κατά την περίοδο που καλύπτεται από την κοινοτική χρηματοδοτική ενίσχυση.

B= περίοδος απόσβεσης 60 μηνών (36 μήνες στην περίπτωση ηλεκτρονικών υπολογιστών με κόστος λιγότερο των 25000 ευρώ).

Γ= κόστος του εξοπλισμού χωρίς ΦΠΑ.

Δ= ποσοστιαία χρήση του εξοπλισμού για το σχέδιο.

Ο μη ανακτήσιμος ΦΠΑ που τυχόν καταβάλλει ο δικαιούχος θεωρείται επιλέξιμη δαπάνη.

3. Αναλώσιμη ύλη

Η αποζημίωση βασίζεται στο πραγματικό κόστος χωρίς ΦΠΑ που πραγματοποιείται κατά την υπό εξέταση περίοδο. Ο δικαιούχος πρέπει επίσης να δηλώσει το ποσοστό του συνολικού προϋπολογισμού του εργαστηρίου για τα αναλώσιμα που αντιστοιχεί στα διάφορα υλικά.

Τυχόν άλλες δαπάνες για διοικητικούς σκοπούς, επαγγελματικά ταξίδια ή γραμματειακές υπηρεσίες θεωρείται ότι καλύπτονται από τα "γενικά έξοδα".

4. Αποστολή δειγμάτων για συγκριτικές δοκιμές

Η αποζημίωση γίνεται κατόπιν προσκόμισης δικαιολογητικών και βασίζεται στις πραγματικές δαπάνες χωρίς ΦΠΑ που πραγματοποιούνται για των δειγμάτων προκειμένου να διεξαχθούν οι δοκιμές αυτές.

5. Αποστολές

Τα έξοδα μετακίνησης και διαμονής που πραγματοποιεί το προσωπικό των εργαστηρίων για αποστολές που εντάσσονται στο εγκεκριμένο πρόγραμμα εργασίας αποζημιώνονται έως το ποσό των 5000 ευρώ κατ' ανώτερο. Τα έξοδα διαβίωσης και ξενοδοχείου δεν υπερβαίνουν τις ημερήσιες αποζημιώσεις και τα μέγιστα ποσά για έξοδα ξενοδοχείου που εφαρμόζονται στο προσωπικό της Κοινότητας.

6. Γενικές δαπάνες

Γίνεται αυτόματα εφάπαξ εισφορά ίση με το 7 % των πραγματικών δαπανών για τις οποίες προβλέπεται αποζημίωση, με βάση τις συνολικές άμεσες δαπάνες που απαριθμούνται ανωτέρω (σημεία 1 έως 5).

ΠΑΡΑΡΤΗΜΑ III

>PIC FILE= "L_2004027EL.001102.TIF">

>PIC FILE= "L_2004027EL.001201.TIF">

ΠΑΡΑΡΤΗΜΑ IV

(Άρθρο 4)

ΚΑΝΟΝΕΣ ΕΠΙΛΕΞΙΜΟΤΗΤΑΣ ΕΡΓΑΣΤΗΡΙΟΥ

1. Μετάβαση στον τόπο διοργάνωσης του εργαστηρίου

Οι επιλέξιμες δαπάνες για ταξίδι με τρένο είναι αυτές που αντιστοιχούν σε εισιτήριο πρώτης θέσης με τη συντομότερη διαδρομή.

Η απόδοση των δαπανών γίνεται με βάση το εισιτήριο οικονομικής θέσης με το φθηνότερο δυνατό ναύλο, λαμβάνοντας υπόψη τους περιορισμούς του ταξιδιού. Όταν το επιτρέπουν οι συνθήκες του ταξιδιού, εφαρμόζονται μειωμένοι ναύλοι (APEX, PEX, Excursion, κ.λπ.). Ωστόσο, εάν το ταξίδι απέχει από ένα σαββατοκύριακο κατά λιγότερο από 24 ώρες, είναι δυνατό να χορηγηθεί επιπλέον ημερήσια αποζημίωση εξόδων διαβίωσης ώστε να είναι δυνατή η εξασφάλιση μειωμένου ναύλου, με την προϋπόθεση ότι αυτό συνεπάγεται συνολική εξοικονόμηση κόστους (έξοδα μετακινήσεων + ημερήσιες αποζημιώσεις).

Εάν οι συμμετέχοντες, αντί να ταξιδέψουν με αεροπλάνο/τρένο, χρησιμοποιήσουν το ιδιωτικό τους αυτοκίνητο, τα έξοδα θα επιστραφούν με βάση το εισιτήριο τρένου πρώτης θέσης με τη συντομότερη διαδρομή, χωρίς οποιαδήποτε συμπληρωματική επιβάρυνση και εφαρμόζοντας το φθηνότερο ναύλο. Εάν δύο ή περισσότερα άτομα χρησιμοποιήσουν το ίδιο αυτοκίνητο, μόνον ο ιδιοκτήτης του αυτοκινήτου θα δικαιούται επιστροφή των εξόδων μετακίνησης. Τυχόν έξοδα στάθμευσης ή διόδια που θα προκύψουν κατά τη χρήση του ιδιωτικού αυτοκινήτου δεν επιστρέφονται. Οι συμμετέχοντες που χρησιμοποιούν το ιδιωτικό τους αυτοκίνητο εξακολουθούν να φέρουν πλήρη ευθύνη για οποιοδήποτε ατύχημα προκληθεί στο αυτοκίνητό τους ή από το αυτοκίνητό τους σε τρίτους. Ο διοργανωτής του εργαστηρίου δεν μπορεί σε καμία περίπτωση να αποδεχθεί οποιοδήποτε αίτημα για αποζημίωση, ανεξάρτητα από τους λόγους για τους οποίους οι συμμετέχοντες χρησιμοποίησαν το ιδιωτικό τους αυτοκίνητο.

Οποιαδήποτε αμέλεια εκ μέρους του συμμετέχοντα (π.χ. απώλεια κουπονιών) και οι οικονομικές συνέπειες αυτής, αποτελούν αποκλειστική ευθύνη του συμμετέχοντα.

2. Ημερήσια αποζημίωση

Οι ακόλουθες αποζημιώσεις που εφαρμόζονται από την 24η Μαρτίου 1999 [ημερομηνία δημοσίευσης του κανονισμού (ΕΚ, ΕΚΑΧ, Ευρατόμ) αριθ. 620/1999, ΕΕ L 78 της 24.3.1999] ευθυγραμμίζονται με τις αποζημιώσεις που ισχύουν την ημέρα του εργαστηρίου. Σε αιτιολογημένες περιπτώσεις, η ημερήσια αποζημίωση μπορεί να αυξηθεί κατά τη διαφορά του κόστους του δωματίου (χωρίς πρωινό) και κατά 50 % της ημερήσιας αποζημίωσης.

>ΘΕΣΗ ΠΙΝΑΚΑ>

ΠΑΡΑΡΤΗΜΑ V

>PIC FILE= "L_2004027EL.001402.TIF">